|  |  |
| --- | --- |
|  | Este artigo amosa escritos xaponeses. Sen o soporte axeitado, o texto pode mostrar símbolos sen sentido, coma caixas, marcas e outros. |

**Bikki Sunazawa** (en xaponés: 砂澤ビッキ; tamén coñecido como **Bikky Sunazawa** ou **Hisao Sunazawa**) nado o 6 de marzo de 1931 e finado o 25 de xaneiro de 1989, foi artista, pintor e escultor ainu. Sunazawa é recoñecido por axudar a dar a coñecer a cultura ainu ao mundo a través das súas obras interpretadas ao xeito ainu. Sunazawa tamén é coñecido por deseñar a bandeira dos ainus en 1971. O seu fillo Oki aplica o mesmo enfoque á música.

Traxectoria
-----------

Bandeira dos ainus deseñada por Bikki Sunazawa.
### Primeiros anos

Naceu como Hisao Sunazawa en 1931, sendo os seus pais Koa-kanno e Peramonkoro Sunazawa, que foron figuras destacadas no movemento pola terra e os dereitos civís dos ainus. "Bikki" era un alcume da súa infancia. A súa nai Peramonkoro foi tamén unha das artistas téxtiles xaponesas máis respectadas do século XX. Ao final da súa adolescencia, Sunazawa traballou coa súa familia e outras persoas para estabelecer un novo asentamento. Con 21 anos deixou Hokkaido para ir a Toquio, onde quedou atrapado no mundo artístico de vangarda do Xapón dos anos 50 e 60. Máis tarde foi recoñecido como un escultor destacado na arte xaponesa de posguerra. Na década de 1970, volveu a Hokkaido e estivo moi implicado no movemento de liberación ainu.

### Últimos anos

Tendo que disfrazar a súa arte ainu por mor da prohibición imposta polos xaponeses a principios do século XX, Sunazawa dedicou toda a súa vida á defensa da cultura ainu. Foi un dos primeiros iniciadores en estabelecer conexións coas tribos nativas americanas, a través da exposición dalgunhas das súas esculturas na Columbia Británica, onde se instalou durante un tempo. Coa súa fama crecendo, continuou usando a súa arte para difundir a cultura ainu a través de explicacións das súas creacións, entrevistas ou relacións dentro da comunidade artística.

Como sinal de respecto, dous astrónomos afeccionados xaponeses, Kin Endate e Kazuro Watanabe, déronlle o seu nome ao planeta 5372 que eles descubriron o 29 de novembro de 1987.

### Pasamento

Bikki Sunazawa morreu o 25 de xaneiro de 1989 por mor do cancro de medula ósea no Hospital Sapporo Aiiku. As esculturas de Sunazawa aínda están expostas, e o seu estudio "Sun More" está aberto ao público en Otoineppu, preto do río Teshio na illa de Hokkaido.

Notas
-----

1. ↑  Dubreuil, Chisato O. (2004). *From the Playground of the Gods: The Life and Art of Bikky Sunazawa* (en inglés). Arctic Studies Center, National Museum of Natural History, Smithsonian Institution. ISBN 9780967342986. Consultado o 22 de abril de 2019.
2. ↑  Dubreuil, Chisato (Kitty) (3 de novembro de 2007). "The Ainu and Their Culture: A Critical Twenty-First Century Assessment | The Asia-Pacific Journal: Japan Focus". *The Asia-Pacific Journal*. Consultado o 22 de abril de 2019.
3. ↑  Chikuba, Susan Rogers. "Legacies of the Man Who Sculpted Wind from Trees, at the Museum of Modern Art, Hayama". *artscape Japan* (en inglés). Consultado o 22 de abril de 2019.
4. ↑  "Bikky Sunazawa: Sculpted Spirits in Wood". *Tokyo Art Beat* (en inglés). Consultado o 22 de abril de 2019.
5. ↑  Weiner, Michael (2004). *Race, Ethnicity and Migration in Modern Japan: Imagined and imaginary minorites* (en inglés). Taylor & Francis. p. 219. ISBN 9780415208574. Consultado o 22 de abril de 2019.
6. ↑  Schmadel, Lutz (2003). *Dictionary of Minor Planet Names* (en inglés). Springer Science & Business Media. p. 460. ISBN 9783540002383. Consultado o 22 de abril de 2019.

|  |  |
| --- | --- |
| Control de autoridades | 
* Wd: Q2902578
* WorldCat
* VIAF: 28269298
* CiNii: DA04022016
* FAST: 376474
* GND: 133728366
* ISNI: 0000 0000 8107 6306
* LCCN: nr96022784
* NDL: 00199615
* OL: OL8927433A
* SUDOC: 116840617

 |